b'\n_START_ARTICLE_\nKajak in kanu (\xc5\xa1port)\n_START_PARAGRAPH_\nK\xc3\xa1jak in kan\xc3\xba (tudi kajak-kanu) je tekmovalni \xc5\xa1port in podro\xc4\x8dje \xc5\xa1portne rekreacije ter olimpijski \xc5\xa1port. Lo\xc4\x8dita se dve varianti: na mirnih in na divjih vodah. Dvojno ime \xc5\xa1porta izvira iz dveh vrst \xc4\x8dolnov, kajaka in kanuja. \xc4\x8ceprav se \xc4\x8dolna razlikujeta, najbolj po na\xc4\x8dinu uporabe (sedenje in vrsta vesla), je uporabnost in sposobnost obeh podobna. Z obema se tekmuje na enakih progah.\n_START_SECTION_\nOsnovno razpoznavanje kajaka in kanuja\n_START_PARAGRAPH_\nZa kajak je zna\xc4\x8dilno nizko sedenje in uporaba dvostranskega vesla. Sodobnemu kajaku je najbli\xc5\xbeji inuitski \xc4\x8doln, ki je narejen iz lesenega ali ko\xc5\xa1\xc4\x8denega ogrodja, preko katerega je napeta \xc5\xa1ivana \xc5\xbeivalska ko\xc5\xbea. Najprej so tudi za \xc5\xa1port in tekmovanja izdelovali podobne kajake, z ogrodnjem in gumirano prevleko. \xc4\x8colni so bili zlo\xc5\xbeljivi; od tod prvotna oznaka F (nem\xc5\xa1ko: Faltboot, zlo\xc5\xbeljivi \xc4\x8doln)._NEWLINE_Za kanu je zna\xc4\x8dilno sedenje na klopci in uporaba enojnega vesla. Tekmovalci na divjih vodah kle\xc4\x8dijo na obeh kolenih in se z zadnjico opirajo na sede\xc5\xbe ali klopico, tako, da imajo popoln nadzor nad lego \xc4\x8dolna in telesa. Tekmovalci na mirnih vodah kle\xc4\x8dijo na enem kolenu. Predhodnik sodobnega kanuja je severnoameri\xc5\xa1ki (kanadski) indijanski \xc4\x8doln, ki je bil tradicionalno izdelan najve\xc4\x8dkrat iz lesenega ogrodja in oplate iz lubja. Lepi so leseni kanuji, ki so sestavljeni iz reber iz tr\xc5\xa1ega, pro\xc5\xbenega lesa (jesen, brest) in lahke oplate, na primer iz smrekovine. Oplata je na rebra pribita, na primer z bakrenimi zakovicami. Obliko ohranjajo \xc5\xa1e vzdol\xc5\xbene in povezovalne letve. Vodotesnost dose\xc5\xbeejo s platneno prevleko, prepojeno z oljno barvo._NEWLINE_Sodobni tekmovalni \xc4\x8dolni so vsi izdelani iz armirane plasti\xc4\x8dne mase. Armatura so steklena ali druga trdna vlakna.\n_START_SECTION_\nTekmovalne discipline\n_START_PARAGRAPH_\nNa mirnih vodah se tekmuje na ravnih progah razli\xc4\x8dnih dol\xc5\xbein (200m, 500m, 1000m), na \xc4\x8das in s skupinskim \xc5\xa1tartom. Tekmujejo v enojcih, dvojcih ali \xc4\x8detvercih. Kajakom re\xc4\x8demo eno, dvo oz. \xc5\xa1tirisedi, kanuji pa so eno, dvo oz. \xc5\xa1tirikleki, ker tekmovalci kle\xc4\x8dijo na enem kolenu. Tekmuje se v mo\xc5\xa1ki in \xc5\xbeenski konkurenci. Oznake za kajak so K-1, K-2, K-4, za kanu pa C-1, C-2 in C-4 (redko)._NEWLINE_Na divjih vodah pa se tekmuje v slalomu, kjer \xc5\xa1teje \xc4\x8das in kazenske to\xc4\x8dke za dotik ali napa\xc4\x8dno vo\xc5\xbenjo glede na vratca, in v spustu, kjer \xc5\xa1teje samo \xc4\x8das. \xc5\xa0tart je posami\xc4\x8den. Tekmuje se v enosedih kajakih in v eno in dvosedih oz. eno in dvoklekih kanujih. Tekmuje se v mo\xc5\xa1kih, \xc5\xbeenskih in me\xc5\xa1anih posadkah. Kategorije \xc4\x8dolnov so: K-1, C-1 in C-2. Tekmovalk v kategoriji C-1 in C-2 ve\xc4\x8dinoma ni dovolj za primerno konkurenco. Redki so nastopi tudi v kategoriji C-2mix: me\xc5\xa1ani (mo\xc5\xa1ki-\xc5\xbeenska) kanuji-dvosedi. Na divjih vodah tekmujejo tudi tri\xc4\x8dlanske ekipe, zlasti v slalomu. So\xc4\x8dasni sput treh \xc4\x8dolnov po slalomski progi je izziv za skladnost skupne vo\xc5\xbenje; posebno v kategoriji 3xC-2, kjer se mora uskladiti \xc5\xa1est tekmovalcev.\n_START_SECTION_\nSlovenski \xc5\xa1portniki v kajaku in kanuju\n_START_PARAGRAPH_\nSlovenski \xc5\xa1portniki \xc5\xbee dolga leta dosegajo vidne tekmovalne uspehe._NEWLINE_Prvi veliki uspehi so bile kolajne na svtovnih prvenstvih v slalomu na divjih vodah. Leta 1953 je v Meranu bronasto kolajno osvojil kajaka\xc5\xa1 (K-1) Milan Zadel. Na svetovnem prvenstvu leta 1961 v Spittalu pa je bilo dvojno slavje: v kategoriji C-2 me\xc5\xa1ano sta osvojila zlato kolajno Alenka Bernot in Borut Justin, ter v kategoriji C-2-mo\xc5\xa1ki srebrno kolajno brata Natan in Dare Bernot._NEWLINE_Leta 1996 je Andra\xc5\xbe Vehovar osvojil srebrno kolajno na olimpijskih igrah v Atlanti v slalomu na divjih vodah, kategorija K-1.'